Gewöhnliche Rosskastanie

Die **Gwöönligi Kestene** (*Aesculus hippocastanum*) isch en Art us dr Gattig Rosskestene (*Aesculus*), wo uf em Balkan dehäi isch und in Mittelöiropa an vile Ort aapflanzt worde isch.
In de letschte Joor het sich d Rosskesteneminiermotte afo verbräitet won en existenzielli Gfoor für e Baum isch.

Dr Studiekräis Entwiggligsgschicht vo dr Arzneipflanzekund am Instidut für Gschicht vo dr Medizin vo dr Universidäät Würzburg het die Gwöönligi Rosskestene zur Arzneipflanze vom Joor 2008 gweelt.

## Beschriibig
Die Gwöönligi Kestene isch e summergrüene Baum, wo bis zu 30&nbsp;m hooch wird. Si cha bis zu 300 Joor alt wärde. Wenn dr Baum jung isch,  waggst er schnäll und bildet e churze, vollholzige Stamm mit ere runde und bräite Chroone. D Stämm vo alte Böim chönne bis zum ene Meter dick wärde. S Holz im Innere vom Stamm isch gääl-wiss und immer gege rächts verdrüllt, was dr Baumstamm sterker macht. S Wurzle waggse nid dief in d Ärde aabe, si aber stark und bräte sich wit us. D Driib si dick und brüünliggrau und häi e fümf- bis nüünspurigi Blattnarbe.

D Rinde isch bi junge Böim hellbruun bis bruun und glatt, spööter wird si mänggisch e chli rötlig, und bi elteri Böim isch si graubruun, und bestoot us grobrissige Blatte, wo sich ufbiege und wie Schuppe abblettere. D Laubbletter si ser grooss, fingerförmig zämmegsetzt, uf dr oobere Site vom ene volle Grüen, kaal und glänze e bitz, und uf dr undere Site si si hellgrüen und häi filzigi Aadere. Dr Blattstiil isch bis zu 20&nbsp;cm lang und het Rinne. Die äinzelne Däilbletter, wos öbbe 5 bis 7 von ene het, si lenglig vercheert-äiförmig, 10 bis 20&nbsp;cm lang und öbbe 10&nbsp;cm bräit, häi e Spitz am Ändi und e dobblet gsägte Blattrand. D Chnospe sitze gegeständig und d Chnospe am Ändi isch uffallend grooss und dick. D Chnospe chömme im Herbst füüre.

D Blüetizit got je noch em Wätter vom April/Mai bis in Juni. D Blüete sitze in e hufe Rispe, wo ufrächt stöön, und won ene d Lüt au „Cherze“ sääge. D Blüete si wiss, fümfzelig und häi e gääle Fläcke, solang si no chönne befruchdet wärde. Nume in dere Faase wird dr zuckerriichi (bis zu 70 %) Nektar broduziert. Wenn d Blüete bestöibt worde si, wird dr Fläcke root. Eso wüsse d Bestöiber, ass es in dene Blüete kä Nektar und kä Blüetistaub me git. D Zaale vo de Polle bro Staubblatt ghööre zu de höggste, wo mä kennt: 26'000. Bro Blüetistand si s bis zu 42 Millione.

Dr Baum wird mit 10–15 Joor mannbar, das häisst er cha Frücht bilde. Das si Kapselfrücht mit Stachle, wo im Septämber/Oktober rif wärde. In de Kapselfrücht het s mäistens äi groosse bruune und glänzige Soome, sälte zwäi oder drei. Die *Kestene* chönne vom Mensch nid gässe wärde. Die rife Frücht gheije äifach uf e Boode aabe (Barochorie). Drbii blatze d Kapsle mäistens uf und iiri groosse Soome gheije uuse und chönne, je noch däm wi dr Boode isch, e baar Meter witer rolle. Die Form vo dr Verbräitig isch seer sälte und wird as *Schwerchraftwanderig* bezäichnet. D Frücht schlöön im neggste Früelig under dr Ärde us.

D Zaal vo de Chromosoome isch 2n = 40.


Datei:Knospe Rosskastanie in Schwetzingen.JPG|Chnospe im Februar
Datei:Aesculus hippocastanum 21.jpg|Blüete
Datei:Blatt der Rosskastanie.png|Jungs Blatt
Datei:Aesculus hippocastanum fruit.jpg|Soome mit und ooni Kapsle
Datei:Kastanie-Keim.jpg|Soome, wo ufgoot


## Litratuur
* Olaf Schmidt et al.: *Beiträge zur Rosskastanie*. Uusegee vo dr Bayrische Landesaastalt für Wald und Forstwirtschaft (LFW). Bayerische Staatsforstverwaltung; Zentrum Wald-Forst-Holz, Weihenstephan und Freising 2005
* A. H. Alexandrov: *Aesculus hippocastanum*. In: Schütt, Weisgerber, Schuck, Lang, Stimm, Roloff: *Enzyklopädie der Laubbäume*. Nikol, Hamburg 2006, S. 65–73. ISBN 978-3-937872-39-1 (Verbreitung, Nutzung, Krankheiten)

## Weblingg

* Kompendium zur Rosskastanie – Umfangreiche Informationen zum Baum des Jahres 2005 der Bayerischen Landesanstalt für Wald und Forstwirtschaft
* Zur Giftigkeit der Rosskastanien
* Die Rosskastanie als Heilpflanze
* Zur medizinischen Verwendung der Rosskastanie im Arzneipflanzenlexikon der Kooperation Phytopharmaka
* Zur Verwendung der Rosskastanie als Waschmittel
*

## Fuessnoote